A pulykás áfonyaszószos szendvics a férjem nagy kedvence. Pár éve a munkahelye melletti boltban sorra ezt ették a kollégáival. Azt mondta, hogy ezt nekem is meg kell kóstoljam, annyira jól el vannak találva az ízek ebben a szendvicsben. Mivel én nyitott vagyok az újításokra nagyon lelkesen mentünk be a boltba ahol ki is volt írva, hogy készítenek gluténmentes ételeket. Sajnos pont ezt a szendvicset nem tudták elkészíteni nekem. Sokszor kerülök olyan helyzetbe, hogy úgy kipróbálnék valami újat, de nem tehetem meg, mert sajnos az amit szeretnék kipróbálni nem gluténmentes. Ilyenkor jön a nem adom fel, én ki akarom ezt próbálni hozzáállás a kreativitással párosulva, aminek a eredményeképpen megszületik egy új Zsuzsi féle gluténmentes recept. Amióta kikísérleteztem, a pulykás szendvics receptjét, azóta rendszeresen szerepel nálunk az asztalon.

Hozzávalók

gluténmentes kifli vagy zsemle

200g pulykamell

1 db leveskocka

néhány friss salátalevél

1 db paradicsom

1 evőkanál majonéz

1 evőkanál áfonya szósz

A töltekékhez

100g csiperkegomba

4 szelet gluténmentes kenyér

1 tojás

egy kevés friss petrezselyem

só, bors

Kb. 50ml víz

Elkészítés

A pulykamellet a leveskockával puhára főzöm. A húst egy vágódeszkára teszem hűlni és amikor már kihűlt szeletekre vágom.

Amíg fő a hús elkészítem a tölteléket, amihez a gombát megpárolom. A kenyeret kenyérpirítóban megpirítom, majd kis kockákra vágom. A tojást egy nagyobb tálban felverem sóval, borssal majd hozzáadom a zsemlekockákat, petrezselymet és a párolt gombát. Kézzel jó alaposan összedolgozom a hozzávalókat. Egy lágy masszát kell kapjunk, ezért egy kevés vizet is hozzáadok. Előmelegített sütőben kb. 30 perc alatt 200 fokon megsütöm, amíg meg nem keményedik és barnára nem sül a teteje.

A paradicsomot vékony karikákra vágom, a salátát leveleire szedem. A kifilt vagy zsemlét félbe vágom és az egyik oldalát majonézzel a másik oldalát áfonya szószszal megkenem. A majonézes felére teszem a salátát és a paradicsomot és a töltelék szeleteket végül a húst. Az áfonyaszószos felét a tetejére borítom és már csak jóízüen falatozni kell.

Ha jó gluténmentes szendvicset keresel próbáld ki a Philly cheessteaket is.